b'\n_START_ARTICLE_\nMe\xc5\xbeuotn\xc4\x97s pilis\n_START_SECTION_\nIstorija\n_START_PARAGRAPH_\nPo Abiej\xc5\xb3 Taut\xc5\xb3 respublikos tre\xc4\x8diojo padalijimo buvusi Kur\xc5\xa1o hercogyst\xc4\x97 atiteko Rusijai, kurios imperator\xc4\x97 Jekaterina II Me\xc5\xbeuotn\xc4\x97s \xc5\xbeemes padovanojo carai\xc4\x8dio, b\xc5\xabsimojo imperatoriaus Pavelo I vaik\xc5\xb3 Aleksandro ir Konstantino guvernantei \xc5\xa0arlotei fon Lyven. 1797 m. caro r\xc5\xabm\xc5\xb3 architektas D\xc5\xbeakomas Kvarengis (1744\xe2\x80\x931817) jai suprojektavo neprabangius, bet ir nebrangius, tuo metu populiaraus Paladijaus stiliaus r\xc5\xabmus. Statybos darbus atliko Johanas Georgas Berlicas (1753\xe2\x80\x931837)._NEWLINE_Trij\xc5\xb3 auk\xc5\xa1t\xc5\xb3 su jon\xc4\x97n\xc5\xb3 kolonomis ir paauk\xc5\xa1tintu portiku r\xc5\xabmai tapo vienu i\xc5\xa1 Latvijos architekt\xc5\xabros \xc5\xa1edevr\xc5\xb3. Ypa\xc4\x8d \xc5\xbeavinga pob\xc5\xabvi\xc5\xb3 sal\xc4\x97 per du auk\xc5\xa1tus su kupolu, kurio skliautus laikan\xc4\x8di\xc5\xb3 atlant\xc5\xb3 fig\xc5\xabros nupie\xc5\xa1tos atsi\xc5\xbevelgiant \xc4\xaf nat\xc5\xabral; \xc5\xb3 ap\xc5\xa1vietim\xc4\x85, tod\xc4\x97l atrodo, lyg b\xc5\xabt\xc5\xb3 nulietos i\xc5\xa1 gipso. Pilies apatiniame auk\xc5\xa1te buvo \xc5\xabkin\xc4\x97s patalpos, antrame auk\xc5\xa1te miegamieji. Pilies pietin\xc4\x97je pus\xc4\x97je, ant Lielup\xc4\x97s kranto pasodintas angli\xc5\xa1ko stiliaus parkas, kur\xc4\xaf pagyvina besiganan\xc4\x8dios avys._NEWLINE_Lyvenai pilyje gyveno iki 1921 m. agrarin\xc4\x97s reformos, kai dvaras ir pilis buvo nusavinti valstyb\xc4\x97s. 1919 m. ir 1944 m. pilies r\xc5\xabmuose kilo gaisrai. 1921\xe2\x80\x931943 m. pilyje veik\xc4\x97 \xc5\xbeem\xc4\x97s \xc5\xabkio mokykla. 1946 m. Me\xc5\xbeuotneje \xc4\xafsteigus eksperimentin\xc4\x99 selekcijos stot\xc4\xaf, pilyje buvo \xc4\xafkurdinta stoties administracija ir butai darbuotojams. Pilis restauruota 1958 m. ir 1996 m. \xc5\xa0iuo metu tai reprezentaciniai valstyb\xc4\x97s r\xc5\xabmai ir vie\xc5\xa1butis su \xc5\xbeirgynu. Piet\xc5\xb3 sal\xc4\x97, Kupolas ir kai kurie kambariai lankomi turist\xc5\xb3.'